Minen vruntliken grot to voren nu vnde to allen tyden. Ersamen, leuen heren borgermester vnde rat der stat Reuell, so isset sick gefallen, dat myn werdyghe here, her Sten Stwr, js nu tor tyt to Wyborch gewesen vnde hefft etwelke knechte hyr gelecht to Wyborch, vnde scholden em syn slot helpen vorwaren for de Rwssen vnde heyden, vnde hefft en gegeuen want vnde gelt als hyr des landes wyse vnde wonheyt js. So synt desse deue vnde vorreders em vntogen also deue vnde hebbet gestollen hyr den swarten broderen j mysse gewat myt aller tobehorynge vnde j bo&#x0364;t. Worvmme myne fruntlike bede js an jwue ersamheyt (is), gy wol willen don vmme mynes heren willen, offt jn jwuer stat sodan deue vnde forreders syck dar dalden, vnde wolden see setten jn de hechte jn jwuer stat bet jk myn bot dar an jw hadde, offt jwue ersamheyt my ok sodan deue vnde vorrede[r]s senden willen; wat dat kostet, dat will jk to frunde dancke woll betalen, dat vorschulde jk alle tyt jn deme offt jn enem grotteren alle tyt, jwue ersamheyt Gode almechtich befolen. Gescreuen to Wyborch vp sunte Egydyen dach jnt jar xcviij Magnus Lawrensson, voget vp Wyborch (På en bilagd sedel, trol. hörande till brefvet, eftersom skrifven på dylikt papper samt med samma handstil och bläck:) Ersamen, leuen heren borgermestere vnde rat, jk sende van mynes werdygen heren wegen to jw van Reuell to vorkopende las, bottere, hekede, tran na willen vnde na profyte. Isset sake, dat jwue ghadynge js, isset ok sake dat hee nicht na proffyte nicht for kopen en kan offt mach, gy so woll willen don [vnde] laten em synen feligen wech ten den hee komen, js myne fruntlike bede an jwuer ersamen wysheyt. Adress: Den ersamen vnde dwchtighen heren borgermestere vnde rat der stat Reuell myt gansser ersamheyt.